Vroue in hof wat glo bordeel bedryfArgieffoto Twee vroue het Dinsdag in die Kimberley-landdroshof verskyn op aanklag dat hulle ŉ bordeel in dié dorp bedryf het. Die polisie se georganiseerdemisdaadeenheid, die Valke, het Maandag die luukse bordeel in Kimberley gesluit. Die vermeende eienaar, Nonsukiswa Porcia Dlamini (36) van KwaZulu-Natal en Nontumelelo Precious Sonqishe (32) van die Oos-Kaap, is in hegtenis geneem, het kapt. Philani Nkwalase gesê. Die perseel is glo by een van die plaaslike eiendomsagentskappe gehuur en dit is nog nie in hierdie stadium bekend of die eienaar geweet het dat die huis in ŉ bordeel omskep is nie. “Die Valke het beslag gelê op pornografiese DVD’s, kondome en verskeie selfone wat vermoedelik gebruik is om met kliënte kontak te maak,” het Nkwalase bygevoeg. Die twee vroue het tot dusver nog nie beweer dat hulle ontvoer is nie, en hulle is dus in hegtenis geneem op aanklag dat hulle die bordeel bedryf het. Die vroue bly in aanhouding. Hulle moet op 28 Desember 2016 weer in die hof verskyn om aansoek te doen om borgtog.